Xerilaꞌ ja nabey kꞌij rxin ja nmakꞌij ja tok ntiji ja caxlanway ja mta levadura ruqꞌuin in tok necamsaxi ja tak carnelo xin pascua ja netzujux tre ja Dios como sacrificio.
Xepeti ja rdiscípulo ja Jesús in quewaꞌ quicꞌaxaj tre riꞌ:
—Ja xtatiꞌ xin nmakꞌij pascua tabij chake bar triꞌ xtikachomij wiꞌ,
xecheꞌ tre.
Ja cꞌa Jesús ecꞌo caꞌiꞌ chique ja rdiscípulo xerutakel in quewaꞌ xbijel chique riꞌ:
—Jix chipan ja tinamit Jerusalén.
Ja cꞌa tok xquixoc chipan cꞌo jun achi necꞌul,
arjaꞌ rcꞌan jun curaꞌ yaꞌ,
quixtreꞌel cꞌa trij.
Ja tok xquixoqui ja bar xtoc wiꞌ ja rachi pa jay tebij cꞌa tre ja rajaw jay quewariꞌ:
—Ja Maestro okrtakonto awqꞌuin chi nurkacꞌaxaj chawe:
—¿Nak chi cuartoꞌil ja nkaban wiꞌ ja waꞌim xin pascua e wachbil ja ndiscípulo?
Queriꞌ ja binto chake,
quixcheꞌ tre ja rajaw jay.
Ja cꞌa rarjaꞌ nucꞌut chewach jun nimlaj cuarto chomin chic,
chicaj cꞌo wiꞌ pa caꞌiꞌ piso.
Triꞌ nechomij wiꞌ ja nkatiꞌ ja xin nmakꞌij pascua riꞌ.
Queriꞌ xbijel ja Jesús chique ja re caꞌiꞌ discípulo.
Xebe ja discípulo in tok xeꞌoc chipan ja tinamit ni queriꞌ bantaji ja caniꞌ bixel chique rmal ja Jesús.
Cꞌacꞌariꞌ quemaj rchomarsaxic ja waꞌim ja xin nmakꞌij pascua.
Ja cꞌa tok xoc akꞌaꞌ ja Jesús e rachbil ja cablajuj discípulo xeꞌekaji ja bar nqueban wiꞌ ja waꞌim.
Kas cꞌa etzꞌubul pa mesa,
quimajon waꞌim ja tok Jesús quewaꞌ xbij chique riꞌ:
—Ni katzij wiꞌ ja xtinbij chewe riꞌ,
cꞌo jun chewe ja kamajon waꞌim ruqꞌuin,
arjaꞌ njacho na wxin pa quekꞌaꞌ ja netzelan wxin,
neꞌ chique.
Ja cꞌa rejeꞌeꞌ ja tok quicꞌaxaj ja bix chique quemaj jun nimlaj bis:
—¿La maxta anin?
neꞌ jun.
¿La maxta cꞌa anin?
neꞌ chic jun.
In queriꞌ quibij chiquijujunal.
In bix chique rmal ja Jesús:
—Cꞌo jun chewe ja rix cablajuj ndiscípulo ja xa junan nokwaꞌ ruqꞌuin pa plato,
arjaꞌ cꞌariꞌ ja njacho wxin pa quekꞌaꞌ.
Ja Ralcꞌwalaxel ja xoc alaxic cuqꞌuin ja winak arjaꞌ ncamsax na caniꞌ tzꞌibtal can tre chipan ja rtzobal Dios pro congana lawuloꞌ tre ja xtijacho rxin pa quekꞌaꞌ ja necamsan rxin,
makanaꞌ maquita Alcꞌwalaxel ja xoc alaxic cuqꞌuin ja winak.
Ja xtijacho rxin más ta utz ja maquita xalax chwachꞌulew.
Queriꞌ bix chique rmal.
Ja cꞌa tok quimajon waꞌim ja Jesús xucꞌam ja caxlanway,
xmaltioxij tre ja Dios,
xuwechꞌ in xujach chique in quewaꞌ xbij chique riꞌ:
—Jawaꞌ wariꞌ ncuerpo,
tecꞌamaꞌ in tetijaꞌ,
neꞌ chique.
In xucꞌam chic jun vaso vino,
xmaltioxij tre ja Dios in xujach chique chakajaꞌ in quetij canojelal.
Cꞌacꞌariꞌ xbij chic chique:
—Jawaꞌ vino riꞌ jawaꞌ nquiqꞌuel ocnak rseguro ja cꞌacꞌa chominem ja rchomin ja Dios.
Ja nquiqꞌuel e qꞌuiy ja winak nti̱x na pa quicuenta.
Anin ni katzij wiꞌ ja xtinbij chewe riꞌ,
ja riyaꞌl uva ni matintij chi wiꞌ waweꞌ,
cꞌa tokoriꞌ xtintij chic ja tok xterilaꞌ ja kꞌij chi ntij chipan ja gobierno xin Dios xarwariꞌ cꞌacꞌa chic nojelal triꞌ,
neꞌ chique.
Cꞌo cꞌa jun himno rxin ja nmakꞌij pascua quibixaj.
Ja cꞌa tok tzuri ja himno cumal xeꞌelel,
xebe chipan ja lugar rbinaꞌan Rjayuꞌal Olivo.